Soliq majburiyatlarini bajarishda tadbirkorlik subyektlariga yanada qulay shart-sharoitlar yaratish chora-tadbirlari toʻgʻrisida
(decree, 2021-09-07)

Soliq maʼmuriyatchiligini yanada takomillashtirish va soliq qonunchiligini buzganlik uchun javobgarlikni liberallashtirish orqali ishbilarmonlik muhitini yaxshilash, shuningdek, tadbirkorlarning muammo va takliflarini bevosita oʻrganish hamda tadbirkorlikni kelgusida rivojlantirishning asosiy yoʻnalishlarini belgilab olish boʻyicha 2021-yil 20-avgust kuni oʻtkazilgan Oʻzbekiston Respublikasi Prezidentining tadbirkorlar bilan ochiq muloqoti doirasida belgilangan vazifalar ijrosini taʼminlash maqsadida: 1. Belgilansinki, 2022-yil 1-yanvardan boshlab: kameral soliq tekshiruvi natijalari boʻyicha aniqlangan huquqbuzarliklar uchun moliyaviy sanksiyalar qoʻllanilmaydi; tadbirkorlik subyektlari tomonidan soliq hisobotini belgilangan muddatlarda taqdim etmaganlik uchun moliyaviy sanksiyalar bekor qilinadi. 2. Davlat soliq qoʻmitasining 2022-yil yanvar — iyul oylarida eksperiment tariqasida Xorazm viloyati davlat soliq boshqarmasida hisobda turgan soliq toʻlovchilarning qoʻshilgan qiymat soligʻi, aksiz soligʻi, aylanmadan olinadigan soliq va yuridik shaxslardan olinadigan yer soligʻi boʻyicha soliq hisobotlarining soliq organlari tomonidan hisoblab chiqarilishi va shakllantirib berilishi toʻgʻrisidagi taklifi qoʻllab-quvvatlansin. 3. Shunday tartib oʻrnatilsinki, unga muvofiq, eksperiment doirasida: a) soliq organlari: yuridik shaxslardan olinadigan yer soligʻini — Kadastr agentligi organlari maʼlumotlari asosida; qoʻshilgan qiymat soligʻi, aksiz soligʻi va aylanmadan olinadigan soliqni — elektron hisobvaraq-faktura va onlayn nazorat-kassa texnikasi maʼlumotlari hamda soliq organlarida mavjud boshqa maʼlumotlar asosida hisoblab chiqaradi va soliq hisobotini shakllantiradi; b) soliq organlari tomonidan shakllantirilgan soliq hisoboti soliq toʻlovchilar uchun belgilangan tegishli soliq hisobotini taqdim etish muddatidan kamida 10 kun oldin soliq toʻlovchining shaxsiy kabineti orqali yuboriladi; v) soliq toʻlovchi soliq organlari tomonidan shakllantirilgan soliq hisobotini olgan kundan boshlab 5 kun ichida uni tasdiqlaydi yoki, agar eʼtirozlari mavjud boʻlsa, uni rad etgan holda, soliq hisobotini qayta ishlaydi va oʻrnatilgan tartibda soliq organlariga taqdim etadi. 4. Davlat soliq qoʻmitasi manfaatdor vazirlik va idoralar bilan birgalikda: a) 2022-yil 1-yanvarga qadar soliq toʻlovchilarga qoʻshilgan qiymat soligʻi, aksiz soligʻi va aylanmadan olinadigan soliqni hisoblash uchun zarur boʻlgan soliq solish obyekti yoki soliq solish bilan bogʻliq boshqa obyektlarni elektron hisobvaraq-fakturalarda aks ettirish imkoniyatlarini yaratsin; b) quyidagilarni Vazirlar Mahkamasiga kiritsin: 2021-yil 1-noyabrga qadar qonunchilik hujjatlariga mazkur Farmondan kelib chiqadigan oʻzgartirish va qoʻshimchalar toʻgʻrisida, shuningdek, soliq solish obyekti va (yoki) soliq solish bilan bogʻliq boshqa obyektlar boʻyicha maʼlumot taqdim etish talablarini buzganlik uchun javobgarlik choralarini kuchaytirish boʻyicha takliflarni; 2022-yil 1-avgustga qadar eksperiment natijalarini chuqur tahlil qilgan holda uni respublikaning barcha hududlaridagi soliq toʻlovchilarga tatbiq etish hamda soliq organlari tomonidan soliq hisoboti shakllantiriladigan soliqlar roʻyxatini kengaytirish boʻyicha takliflarni. 5. Mazkur Farmon ijrosini samarali tashkil qilishga masʼul va shaxsiy javobgar etib Davlat soliq qoʻmitasi raisi Sh.D. Kudbiyev belgilansin. Farmon ijrosini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin. Amalga oshirilayotgan chora-tadbirlar natijadorligi yuzasidan 2022-yil 1-avgustgacha Oʻzbekiston Respublikasi Prezidentiga axborot berilsin.